**Petu godinu zaredom online upisi u dječje vrtiće**

**POZIV RODITELJIMA I SKRBNICIMA DJECE PREDŠKOLSKE DOBI: Objavljena Obavijest o upisu djece u dječje vrtiće, prijave traju prva dva tjedna u svibnju, osigurano je oko 500 mjesta**

Kao i protekle četiri godine, roditelji i skrbnici djece predškolske dobi mogu prijaviti svoju djecu u dječje vrtiće na području Grada Velike Gorice putem online aplikacije eupisi.gorica.hr

Online upisi omogućavaju roditeljima da prijave svoju djecu u vrtiće iz svoga doma ili s bilo kojeg računala, što znači da nema potrebe dolaziti u dječji vrtić.

U Obavijesti o upisu djece u dječje vrtiće i program predškole detaljno su navedene sve informacije o dječjim vrtićima, rokovima, programima i načinu prijave, kao i kontakti za roditelje u slučaju potrebe. Uz navedenu Obavijest, objavljen je i Plan upisa u dječje vrtiće koji definira broj slobodnih mjesta u pojedinom programu prema lokaciji i dobi djeteta. Ove godine, dječji vrtići raspolažu s 506 novih mjesta u četiri gradska i dva privatna vrtića na području Grada Velike Gorice.

Novost u predškolskom sustavu su dva područna dječja vrtića koji će otvoriti svoja vrata u mjesecu rujnu, početkom nove pedagoške godine. Riječ je vrtiću u Selnici Šćitarjevskoj kojeg će polaziti mališani u jednoj jasličkoj i dvije vrtićke odgojne skupine te o vrtiću u Lukavcu s jednom jasličkom skupinom.